Document ID: 32006D0674

KOMMISSIONENS BESLUTNING
af 6. oktober 2006
om ændring af bilag I og II til beslutning 2002/308/EF om lister over zoner og akvakulturbrug, der er godkendt med hensyn til egtvedsyge (VHS) og/eller infektiøs hæmatopoietisk nekrose (IHN)
(meddelt under nummer K(2006) 4362)
(EØS-relevant tekst)
(2006/674/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/67/EØF af 28. januar 1991 om dyresundhedsmæssige betingelser for afsætning af akvakulturdyr og -produkter (1), særlig artikel 5 og 6, og
ud fra følgende betragtninger:
(1)
Ved Kommissionens beslutning 2002/308/EF (2) er der opstillet lister over godkendte zoner og godkendte akvakulturbrug i zoner, der ikke er godkendt med hensyn til visse fiskesygdomme.
(2)
Danmark, Tyskland og Italien har indsendt dokumentation, for at nogle akvakulturbrug på deres område kan opnå status som akvakulturbrug, der er godkendt med hensyn til egtvedsyge (VHS) og infektiøs hæmatopoietisk nekrose (IHN) i ikke-godkendte zoner. Af dokumentationen fremgår det, at akvakulturbrugene opfylder kravene i artikel 6 i direktiv 91/67/EØF. De kan derfor indrømmes status som godkendte akvakulturbrug i ikke-godkendte zoner og bør føjes til listen over godkendte akvakulturbrug.
(3)
Italien og Det Forenede Kongerige har anmeldt fund af VHS i områder, som tidligere blev anset for VHS-fri. Områderne er dog fortsat fri for IHN. De pågældende områder bør derfor ikke længere være opført i beslutning 2002/308/EF som VHS-fri områder.
(4)
Tyskland og Italien har anmeldt fund af henholdsvis VHS og IHN på akvakulturbrug, som tidligere blev anset for fri for sygdommene. De pågældende akvakulturbrug bør derfor ikke længere være opført i beslutning 2002/308/EF som værende fri for den pågældende sygdom.
(5)
Tyskland har meddelt, at et akvakulturbrug i Schleswig-Holstein er ophørt med aktiviteterne. Det pågældende akvakulturbrug bør derfor ikke længere være opført i bilag II til beslutning 2002/308/EF.
(6)
Ved Kommissionens beslutning 2003/634/EF (3) godkendes og opstilles en liste over programmer, som medlemsstaterne har forelagt for at opnå godkendelse af zoner og akvakulturbrug med hensyn til VHS og IHN.
(7)
Cypern og Italien har meddelt, at visse programmer, som blev godkendt ved beslutning 2003/634/EF, nu er afsluttet. Det fremgår af den dokumentation, Cypern har fremlagt, at alle Cyperns indlandsområder opfylder kravene til status som godkendte zoner og derfor bør føjes til listen over godkendte zoner. Det fremgår af den dokumentation, Italien har fremlagt, at et akvakulturbrug i Italien opfylder kravene til status som godkendt brug i en ikke-godkendt zone og derfor bør føjes til listen over godkendte brug i ikke-godkendte zoner.
(8)
Beslutning 2002/308/EF bør derfor ændres i overensstemmelse hermed.
(9)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
I beslutning 2002/308/EF foretages følgende ændringer:
1)
Bilag I erstattes af teksten i bilag I til nærværende beslutning.
2)
Bilag II erstattes af teksten i bilag II til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 6. oktober 2006.

Labels: 0
18
6